Nadia gesels oor 13 jaar as Pippa | Maroela Media
Nadia Valvekens en Hans Strydom. Foto; Brendan Croft
Min aanhangers van die aktrise Nadia Valvekens van Binnelanders-faam weet dat dié aktrise 13 jaar gelede eintlik 'n oudisie vir die rol van Stefanie Louw-Malherbe (destyds vertolk deur Rolanda Marais) vir dié sepie afgelê het.
Valvekens vertel Donderdag in 'n telefoniese onderhoud aan Maroela Media dit voel soos net nou die dag toe sy die rol van Pippa Venter losgeslaan het.
"Eintlik was ek oortuig dat ek nié 'n rol in die sepie, wat aanvanklik 'n dramareeks was, gekry het nie," vertel sy. "Bykans drie maande het ná my oudisie verbygegaan voordat die Binnelanders-span na my toe teruggekom het en gevra het dat ek 'n oudisie vir 'n ander karakter moet aflê. Dit was vir die rol van Pippa, en ek sou twee weke hierna hoor dat ek 'n rol in die sepie gekry het."
Sy onthou die oudisie vir dié rol nog soos gister, sê sy. "Ek moes teenoor Frederich Stark [oorlede man van Elsje Stark, die vervaardiger] en Danie Joubert speel. Dit was vreesaanjaend. Jy kan jouself nie indink hoe groot my oë was nie, dit was ongelooflik intimiderend, maar ook 'n groot voorreg. Daarom het dit so geweldig baie vir my beteken toe ek wel die rol gekry het."
Valvekens, wat vandag saam met die akteur Hans Strydom die enigste twee akteurs is wat van die begin van die reeks by Binnelanders betrokke is, sê sy het nooit gedink dat sy 13 jaar lank die rol van Pippa sou vertolk nie.
"Binnelanders was 'n dramareeks, so baie van ons was onder die indruk dat die reeks so drie seisoene lank sou wees. Maar toe is dit so 'n groot sukses dat ons later 'n sepie word en vyf dae per week op die kassie is. En dit is elke liewe dag nog 'n voorreg."
Een van die uitdagendste storielyne wat die aktrise as Pippa moes vertolk, was toe dié karakter hondsdolheid gekry het. "Dit het die meeste voorbereiding geverg vir wat ek nóg moes doen. Dit was uitmergelend en ek moes die vreeslikste ding doen om dit geloofwaardig te maak. Maar as ek nou daarop terugkyk was dit wonderlike pret."
Die aktrise het vroeër aangekondig dat sy ná 13 jaar die sepie gaan groet. Sy sal haar laaste tonele in Junie vanjaar verfilm. Hieroor het sy vroeër gesê: "Dit was 'n groot besluit, maar dinge het amper asof vanself gebeur," vertel sy. "Dertien jaar is 'n hele skoolloopbaan. Ek het 'n wonderlike tyd by die sepie gehad en ek het 'n magdom dinge geleer en goeie vriende gemaak, maar die tyd is nou reg om aan te beweeg."
Sy sê as sy terugkyk op haar Binnelanders-reis, is die vriendskappe wat sy met mede-akteurs soos Rolanda Marais, Sarahann Doherty, Quanita Adams, Kim Cloete, Franci Swanepoel en Eric Holm gesmee het, die wonderlikste deel van dié 13 jaar.
"Daar is soveel dinge wat op die stel en agter die skerms gebeur het wat my vir altyd sal bybly. Ek het wonderlike mense leer ken en mense bevriend by wie ek so baie geleer het. Hans Strydom het altyd my hand vasgehou en moed ingepraat en Gerrit Schoonhoven het my soveel geleer oor entoesiasme en positiwiteit. En dis maar enkele name, want daar sal nooit genoeg woorde wees om te sê hoeveel die reeks en die mense vir my beteken het nie."
Lees Maroela Media se onderhoud oor Valvekens wat dié sepie ná 13 jaar verlaat. Binnelanders saai Donderdag dié week hul 3 000ste episode uit. Skakel elke weekaand om 19:30 in op DStv-kanaal 144.
Video: Chris Chameleon, Daniella verloof
Ai Pippa [Nadia] ons gaan jou mis. Die rol wat jy vertolk in Binnelanders pas jou soos 'n handskoen en met jou uitstekende toneelspel het jy diep in kykers se harte gekruip.
Voorspoed vorentoe. Ons Kapenaars sien uit om jou hier te verwelkom.
Pippa [Nadia] ons gaan jou so baie mis. Briljante aktrise en Pippa uitstekend vertolk. Hoop dat jy baie gelukkig sal wees in die Kaap!
Ai Pippa (Nadia) Binnelanders gaan nie dieselfde wees sonder jou nie. Gaan jou baie mis. Maar sterkte met die pad vorentoe.